text: Batman-massakre kan have inspireret bombemand
  05 august 2012 kl. 13.45
  Ekspert vurderer, at Batman-massakren i Colorado kan være inspiration til lørdagens bombetrussel i Haderslev.
  Det er sandsynligt, at der er en sammenhæng mellem bombetruslen i Haderslev lørdag aften og Batman-massakren i Colorado, der fandt sted den 20. juli.
  - Jeg tror, at der er en sammenhæng. Det er et meget kendt fænomen, at nogle personer lader sig inspirere af en ekstrem hændelse, der får meget mediedækning, siger Henrik Day Poulsen, psykiater ved Rigshospitalet.
  - Vi så det også efter den 11. september, at der var folk, der lod sig inspirere og skabte brændpunkter, siger han.
  Typisk er der tale om psykisk syge, der har en decideret sygdom og lader sig inspirere af ekstreme hændelser, som Batman-massakren i Colorado.
  Men der kan også være tale om folk, der har en stærkt misforstået form for humor.
  - Der findes folk, der har en fuldstændig forkert opfattelse af, hvad der er alvor, og hvad der er sjovt. Det kan ødelægge den offentlige ro og orden, siger Henrik Day Poulsen.
  
  Anholdt for vold
  Det var under en visning af den nyeste Batman-film, at biografen Kosmorama i Haderslev blev ryddet af politiet, efter at de havde modtaget en bombetrussel.
  Politiet sigtede en 37-årig mand, som samme aften blev anholdt for vold, på baggrund af vidner fra bombetruslen.
  Den 37-årige er søndag varetægtsfængslet fire uger for trusler og en lang række andre forhold. Politiet vil endnu ikke vurdere, hvad motivet har været for manden.
  - Vi skal bruge de næste fire uger på at efterforske, siger vagtchef Michael Skaarup.
  